**Rugă**

*Alexandru Ciocioi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

RUGĂ

Un copil cu mâna stângă

uitată într-un blestem

trage după el o stâncă,

un picior, galben, de lemn.

Strada încă e udă

dar mai plânge în privire

ploaia vremurilor bune

când fugea la prins de vrăbii

ori la colindat prin lume.

Doamne,

dacă treci pe lângă el

fă-l să creadă că e soare

şi, că pe-nserat, acasă,

va primi alte picioare,

alte mâini şi o credinţă:

că va fi din nou fiinţă!

cum nu e, din întâmplare.

Numai visul lui străbate

veacul spart în şapte sate!